 NA VALENTINE OBARA KAMPUNI inayohusishwa na kiongozi wa ODM Raila Odinga, imepanga kujenga hoteli ya kifahari kwenye ardhi ambayo awali ilikuwa ikizozaniwa Malindi, Kaunti ya Kilifi. Stakabadhi zilizosomwa na Taifa Leo zilionyesha kuwa, kampuni hiyo ya Kango Enterprises Limited ambapo Bw Odinga ni mmoja wa wakurugenzi, itatekeleza ujenzi huo kwenye ardhi ya karibu ekari 4.3. Hoteli hiyo itajengwa mita 100 kutoka ufuoni katika eneo la Chembe/Kibabamche lililo Mayungu. Ripoti ya kukagua athari za kimazingira ambayo iliwasilishwa kwa Mamlaka ya Kitaifa ya Kusimamia Mazingira (NEMA) mnamo Juni, inaonyesha ujenzi huo unakadiriwa kugharimu Sh515.8 milioni. Katika miaka iliyopita, kampuni hiyo ilihusika kwa kesi dhidi ya Bw John Presser Unsworth, raia wa Uingereza kuhusu umiliki wa ardhi hiyo. Katika mwaka wa 2011, Bw Odinga alikuwa kizimbani katika Mahakama Kuu ya Malindi ambapo alimwambia Jaji Hellen Omondi kuwa, alinunua ardhi hiyo kutoka kwa aliyekuwa meya wa Malindi, Bw Kazungu Diwani. Mahakama iliambiwa, Bw Diwani alimuuzia Bw Unsworth ardhi hiyo hiyo kiharamu, akakiri kosa lake na kutozwa faini ya Sh800,000 katika mwaka wa 2009. Bw Unsworth alifariki mwaka wa 2016 baada ya kuugua. Mkewe, Gail, aliwasilisha ombi la kutaka kusimamia mali zake mwaka wa 2017. Mwaka uliopita, Jaji Millicent Odeny alitoa uamuzi mnamo Agosti 5, kuwa kampuni hiyo ndiye mmiliki halali wa ardhi iliyozozaniwa na kutaka jamaa wa Unsworth wahame. Mwezi Juni, afisi ya usajili wa ardhi Kilifi ilichapisha ilani kwenye gazeti rasmi la serikali kuhusu nia ya kutengeneza hatimiliki mpya ya ardhi hiyo kwa kampuni ya Kango Enterprises Limited. Usanifu wa ujenzi kuhusu hoteli inayopendekezwa unaonyesha mradi wa utalii wa kifahari unaojumuisha pia miundomsingi ya kuwezesha utalii wa baharini. Sehemu kubwa zaidi ya ardhi itajengwa jumba la orofa mbili litakalokuwa na vyumba 33 vya malazi kwenye orofa ya kwanza na ukumbi mkubwa wa mikutano katika sehemu ya chini. Katika orofa ya pili, kutakuwa na vyumba vingine 19 na chumba kikubwa cha taadhima ya kutumiwa na marais. Kwa sasa, sehemu kubwa ya ardhi hiyo ina vichaka na matumbawe. Sehemu iliyobaki ina nyumba na kidimbwi cha kuogelea ambazo zilikuwa zinatumiwa na familia ya Unusworth. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  